Francuzy niy bez problymōw wygrywajōm z Nigeriōm 2:0 i wlazujōm do szwierćfinału jako drugo ekipa ze Starego Kōntynyntu. Kōńcōwka szpilu noleżała bez godki dō nich, ale o reszcie szpilu forgot ciynzko tak pedzieć.
Samek w 1/8 już ni ma boroczkōw do rozklupanio, zresztōm ciynżko byłoby na cołkim tym Mundialu znolyź 1 tako drużyna, kiero fest wyraźnie zaniżałaby poziōm. Tym bardzij beztōż w błyndzie bōł tyn, kiery liczōł na łatwe zwyciynstwo Francuzōw z Nigeriōm. Super Orły niy yno niy wylynkały sie faworyta, ale nawet bez wiynkszy kōnsek szpilu mieli tak rychtyk wiyncyj do godki.
Hugo Llorisowi przinajmij sie niy mierzło. Francuski torman od poczōntku sztyjc bōł szterowany bez ofynsywa Nigerii. Po 18. minutach Super Orły poradziyły w kōńcu go zaskoczyć i wrazić bal do siatki. Dziwōmy sie wtedy na gryfno cyntra z lewego skrzidła i idyalne wykōńczyni płaskim lekkim szlagiym w wykōnaniu Emmanuela Emenike. Brameczka? Niy! Fanka dźwigniynto. Z colsztokiym w rynku szłoby stwierdzić 5 cyntymetrōw spolōnego. Kieby syndzia to puściōł Francuzy forgot ni mieliby sie o co ciepać.
To chyba trocha spamiyntało synkōw Deschampsa. Hneda w środku zacznie fyrlać Pogba. Bal bydzie zagrany na prawe skrzidło, kaj zaroski do środka zacyntruje Valbuena i bal trefi nazot do grocza Juventusu, kiery piyknym szlagiym z woleja sprawdzi refleks Eneyamy. Torman Nigerii zdowo egzamin! Akcja szpilu!
Po przerwie dalij wiyncyj cisła Nigerio. Żodnym knifym jednak niy udało im sie pokōnać Llorisa. Sytuacjo zwyrtła sie w kōńcōwce. Francjo coroz czynścij zaczła dochodzić do głosu. Pōmōgło w tym m. in. wkludzyni na boisko Antoina Griezmanna.
Wynik mōg otworzyć już w 77 min. Cabaye, ale jego szlag zatrzōns yno latōm bramki Eneyamy. Skuli tego piyrszym, kiery zapisze sie w hefcie arbitra bydzie dopiyro Paul Pogba. Chwila niyskorzij po cyntrze z roga i lekkim miszōngu, w kierym źle piōnstkowoł torman, bal do siatki kepkōm pokierowoł mody fusbalista Francji. 1:0!
Super Orły musiały ciepnōnć wszyjsko do przodku, ale to wiela niy dało. Już w doliczōnym czasie gry Valbuena zagrywo po zolu na piōnty meter. Tamek bal atakuje Griezmann, ale ostatecznie gola zdobywo tyn kiery go wachowoł. Tym boroczkiym jes Joseph Yobo. Chyba niy tak wyobrażoł se finał tego szpilu…
2:0 i pośmiatane! Nigeryjczycy niystety już pakujōm tasze du dōm. Za to Francjo może zbiyrać sie do Rio, kaj po zwyciynstwie z Algeriōm wybiyrajōm sie juz tyż Nimce, beztōż w szwierćfinale szykuje sie nōm niyzły szlagier.
Francja – Nigeria 2:0 (0:0)
Bramki: Pogba (79 min. – 1:0) , Yobo (90 min. – 2:0; samobójczo)
Francja: Hugo Lloris – Mathieu Debuchy, Raphael Varane, Laurent Koscielny, Patrice Evra – Paul Pogba, Yohan Cabaye, Blaise Matuidi – Mathieu Valbuena (90. Moussa Sissoko), Olivier Giroud (62. Antoine Griezmann), Karim Benzema
Nigeria: Vincent Enyeama – Efe Ambrose, Joseph Yobo, Juwon Oshaniwa, Kenneth Omeruo – Ahmed Musa, Ogenyi Onazi (59. Reuben Gabriel), John Obi Mikel, Victor Moses (89. Uche Nwofor) – Emmanuel Emenike, Peter Odemwingie
szl_Latn szl_Latn szl_Latn szl_Latn szl_Latn szl_Latn szl_Latn szl_Latn swh_Latn bam_Latn swh_Latn ibo_Latn